Mikkel Bjørn (DF), 2024-12-17:
Har man ingen skam i livet i Socialdemokratiet?
Hvordan skal befolkningen kunne stole på noget som helst, som partiet eller regeringen i det hele taget siger, når man rejser rundt med budskaber og politik, der stikker i hver sin retning?
Man kan ikke både sige, at danske muslimers accept af vestlige og demokratiske værdier er afgørende, og samtidig give statsborgerskaber til islamister, der hader Danmark og alt, hvad Danmark står for.
Hvis den tredje erkendelse skal betyde noget som helst andet end en indholdsløs frase, må betydningen af kultur og værdier da i særlig grad gælde, når vi tildeler danske statsborgerskaber.
Moderaterne har omvendt været mere ærlige om deres naivitet.
Moderaternes ordfører på området, hr. Mohammad Rona, har for nylig afvist, at partiet vil støtte Dansk Folkepartis ændringsforslag, og det med begrundelsen, at det ifølge partiet vil svare til at fjerne personer, der har fået 12 i eksamen.
Men kan det blive mere absurd?
Hvis man glæder sig over andre menneskers død, vil forbyde homoseksualitet og, jeg citerer, »kneppe folks familie, mens de kigger på det«, så har man ikke fået 12 i den eksamen, der giver adgang til dansk statsborgerskab.
Så har man fået -3.
Man bør aldrig nogen sinde belønnes med et statsborgerskab på den baggrund.
Statsborgerskab er den ultimative gave, vi kan give udenlandske borgere.
Regeringen bliver dermed en farce, og dens inkompetence og uansvarlighed med afskaffelsen af store bededag og indførelsen af koranloven overskygges kun af dens lemfældige og ukritiske massetildeling af danske statsborgerskaber.
Det er nærmest blevet rituelt, at Dansk Folkeparti går på talerstolen, når der behandles forslag om tildeling af danske statsborgerskaber.
Men vi bliver ved indtil den dag, hvor fornuften indfinder sig her i Folketinget.
Vi stemmer som det eneste parti imod denne massetildeling af danske statsborgerskaber til tusindvis af mennesker, som sker uden den fjerneste afart af indsigt i selv samme menneskers værdier, sympatier eller oprigtige tilknytning til Danmark og uden viden om antallet af bandekriminelle, voldtægtsforbrydere, terrorsympatisører eller noget helt tredje.
Dansk Folkeparti har stillet samlet 33 ændringsforslag i et forsøg på at lappe bare en smule på den syndflod af uansvarlighed, som det her lovforslag er udtryk for.
Det handler om mennesker dømt for forskellige former for kriminalitet, og det handler om mennesker, der på alle måder repræsenterer antitesen til danske og demokratiske værdier.
For at give et indblik i det vil jeg citere en af ansøgerne, der efter vores overbevisning skal fjernes fralovforslaget, men som jeg kan forstå at regeringen ikke vil stemme for at fjerne fra lovforslaget.
Jeg citerer: Jeg knepper din mor og din søster, mens du kigger.
Fuck politiet.
Jeg knepper deres mor.
Og i forbindelse med burka- og niqabforbuddet har han skrevet: De sindssyge folk i Folketinget skal gøre noget mod deres homoseksualitet i stedet for.
Det er en person, der offentligt har været ude at glæde sig over, at en dansk satiriker og to politibetjente sidste år blev dræbt i trafikken.
Det er sådan en person, som Folketinget og regeringen nu vil give dansk statsborgerskab, og det er, til trods for at regeringspartier udadtil giver indtryk af, at de fører en helt anden politik på det her område.
Socialdemokratiets medlem af udvalget hr. Thomas Skriver Jensen har udadtil skrevet: Nogle partier vil ødsle med arveretten til vores land og tildele statsborgerskaber til dybt kriminelle mennesker og til mennesker, som ikke accepterer kvinders rettigheder, ligestilling og homoseksualitet.
Der sætter vi grænsen.
Nu vil man så give selv samme islamist dansk statsborgerskab.
Man siger en ting, og så gør man noget helt andet.
Socialdemokratiet sælger en politik til befolkningen, men fører en helt anden herinde på Christiansborg.
Selveste statsministeren var for nylig ude i et interview og slå fast, at hun ikke vil gå på kompromis med danske værdier i udlændingepolitikken, at antidemokratiske kræfter er en trussel mod selve sammenhængskraften i samfundet, og at vi er nødt til at kræve værdimæssig assimilation.